**prof. RNDr. Ladislav TOLMÁČI, PhD.**

\* 19.4.1960 Hnúšťa

*Profesor Ladislav Tolmáči pôsobí na katedre geografie a geológie Fakulty prírodných vied UMB v Banskej Bystrici od roku 2013. Od roku 2014 je garantom magisterského študijného programu Geografia a rozvoj regiónov. Od roku 2015 je garantom doktorandského štúdia v Odbore didaktiky v študijnom programe Didaktika geografie.*

Profesor Ladislav Tolmáči ukončil vysokoškolské štúdium v odbore matematika-geografia na Prírodovedeckej fakulte Univerzity Komenského v Bratislave v roku 1983. Bezprostredne po skončení štúdia získal titul RNDr. V rokoch 1983-1984 pracoval ako učiteľ na základnej škole. V rokoch 1984-1987 absolvoval študijný pobyt na Oddelení výskumu sociálnych faktorov v stavebníctve na Ústave architektúry a urbanizmu SAV v Bratislave. V rokoch 1987 až 2013 pôsobil na katedre Regionálnej geografie a plánovania krajiny Prírodovedeckej fakulty UK v Bratislave. V rokoch 2001 až 2003 študoval na FPV UMB a získal titul PhD. (2003) a následne na to habilitoval a získal titul docent (2005) v odbore Teória vyučovania predmetov všeobecno-vzdelávacej a odbornej povahy v špecializácii Teória vyučovania geografie na Fakulte prírodných vied UMB v Banskej Bystrici. V roku 2012 zavŕšil svoj doterajší kvalifikačný rast získaním titulu profesor v odbore Geografia na Fakulte prírodných vied Prešovskej univerzity v Prešove.

Počas svojho pedagogického pôsobenia zastával viaceré významné pozície. Od roku 2003 do roku 2013 bol garantom bakalárskeho študijného programu Geografia, regionálny rozvoj a európska integrácia. V rokoch 2004-2013 bol spolugarantom doktorandského štúdia v odbore Regionálna geografia. V rokoch 2003-2013 bol predsedom komisie pre edukáciu geografickej sekcie Prif UK v Bratislave. Od roku 2015 je členom Akademického senátu FPV UMB. Od roku 2007 je predsedom komisie pre výučbu geografie v základných školách, komisie pre výučbu geografie v stredných školách a komisie pre výučbu vlastivedy pri ŠPÚ. Je členom kurikulárnej rady Ministerstva školstva pri ŠPÚ. Od roku 2015 je členom Vedeckej rady FPV UMB. V súčasnosti je prezidentom Slovenskej geografickej spoločnosti pri Slovenskej akadémii vied.

Na katedre geografie a geológie vedie prednášky, semináre, cvičenia, terénne cvičenia a praxe z regionálnej geografie, humánnej geografie, regionálneho rozvoja a ďalších špecializovaných predmetov. V rámci svojej vedeckovýskumnej činnosti v oblasti geografie sa zaoberá najmä edukáciou geografie, štúdiom dostupnosti, komplexnou geografickou analýzou regiónov, potravinovými systémami a atraktivitou miest. Významne prispel k rozvoju výučby geografie na Slovensku. Jeho rozsiahla publikačná aktivita vo sfére učebníc a učebných textov je ojedinelá. Napísal viac ako 40 učebníc, pracovných zošitov a iných učebných pomôcok (metodík, tabuliek, slovníkov). Od roku 1992 je členom redakčnej rady časopisu Geografia a od roku 2012 je členom redakčnej rady Geografickej revue.